Leslie Cliff

Leslie Cliff (myöh. Tindle, s. 11. maaliskuuta 1955 Vancouver) on kanadalainen uimari, joka saavutti arvokisamitaleja 1970-luvun alussa erityisesti sekauinnissa.

Cliff saavutti Münchenin olympialaisissa 1972 hopeaa 400 metrin sekauinnissa ajalla 5.03,57. Hän hävisi maailmanennätyksen uineelle Australian Gail Neallille 0,60 sekuntia. Samoissa kisoissa Cliff sijoittui 200 metrin sekauinnissa viidenneksi, 200 metrin selkäuinnissa kahdeksanneksi sekä vapaa- ja sekauintiviestissä seitsemänneksi. Hän karsiutui 100 metrin perhosuinnin alkuerissä.

Cliff kilpaili Kansainyhteisön kisoissa 1970 vielä ilman menestystä. Hän voitti Pan-Amerikan kisoissa 1971 kultaa 200:n ja 400 metrin sekauinneissa ja sekauintiviestissä sekä saavutti hopeaa 100 metrin perhosuinnissa ja vapaauintiviestissä. Kansainyhteisön kisoissa 1974 hän voitti kultaa 200:n ja 400 metrin sekauinnissa.

Lähteet 

Kanadalaiset uimarit
Kanadalaiset olympiamitalistit
Vuonna 1955 syntyneet
Elävät henkilöt